**Coboară iarna**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E frig, coboară iarna din nord tot mai la vale.

Ce poftă mi se face de tine şi de foc!

Mă năpădesc deodată dorinţe ancestrale...

S-aud trosnind în vatră şi-n braţe să mă-ntorc.

Să pâlpâie tavanul de-a flăcărilor joacă

Şi tu, deloc cuminte, sălbatic să mă prinzi

Cu braţele de tâmple, lăsându-ţi gura toată

Să-nfrupte-a mele buze, vulcan să mă aprinzi.

Afară să răzbată prin brazi un şuier rece

De parcă polii Terei s-ar fi mutat aici.

Noi să privim în sobă cum fagul iute trece

Din lemn în diamante de jar, rubine mici...

Să tăvălim pe plită un măr tăiat în două

La copt, simţind mireasma lui dulce, de Crăciun,

Ne-om prinde iar în braţe mânaţi de-o poftă nouă

Şi-om face şi-om desface ce nici nu pot să spun.

.............................................................................

E frig, coboară iarna din zonele polare.

Noi ne-am luat în braţe şi focul l-am aprins

Să potolim dorinţe din vremuri ancestrale...

În vatra noastră-i trosnet, în noi un dor nestins.